# Kunstig intelligens (KI) - Hvordan bruke det i studiene?

***Du kan bruke kunstig intelligens når du jobber med læringen i studiet.   
  
På oppgaver som skal leveres inn til skolen (arbeidskrav og eksamen), kan du bare bruke KI-verktøy når oppgaven tillater det. Det skal stå i oppgaveteksten om det er tillatt eller ikke.***

**Generelt om bruk av KI**

Fagskolens studenter kan bruke kunstig intelligens (KI) i egenstudier for å støtte læringsprosessen. Ved oppgaver som skal leveres inn til skolen, er bruk av KI kun tillatt dersom oppgaveteksten gir tillatelse til det. Dette vil være tydelig spesifisert i oppgaveteksten.

## Hva er kunstig intelligens (KI)?

Kunstig intelligens (KI) refererer til systemer som utfører handlinger basert på tolkning og behandling av data for å oppnå et mål. Når vi snakker om kunstig intelligens (KI) i denne teksten, snakker vi om samtaleroboter som ChatGPT. Disse kalles også store språkmodeller. Denne typen kunstig intelligens går under betegnelsen generativ KI fordi den lager (genererer) innhold. Innholdet som blir skapt, bestemmes av tekstmaterialet språkmodellen er trent på, og av ledetekstene du selv skriver inn i samtaleroboten.

Kunstig intelligens i form av språkmodeller har ingen lagret kunnskapsbase som den henter informasjon fra. KI er kun trent til å lage innhold basert på algoritmer som sier hvor ofte små bestanddeler, for eksempel stavelser, opptrer sammen i de tekstene samtaleroboten hadde tilgang til i treningsfasen. Du skal derfor være kritisk til det KI produserer, også når KI oppgir kilder. KI gjør ingen vurderinger av hva som er rett eller galt, sant eller usant.

## Eksempler på KI-verktøy som er språkmodeller:

**ChatGPT:**En samtalerobot utviklet av OpenAI som genererer menneskeliknende svar på spørsmål og kommandoer i naturlig språk.

**Copilot:**Microsofts variant av ChatGPT, basert på samme språkmodell (GPT-4), men med integrert Bing-søk for mer omfattende informasjon.

## KI-bruk skal alltid oppgis

Dersom du bruker KI-verktøy i oppgaver som skal leveres inn, må dette tydelig oppgis i besvarelsen:

**Spesifisering av KI-bruk:**

* Oppgi at KI-verktøy er brukt.
* Beskriv hva KI-verktøyet er brukt til i oppgaveløsningen.
* Spesifiser hvilket KI-verktøy som er brukt (f.eks. ChatGPT 3.5 eller Copilot).

**Plassering av opplysninger:**

* Opplysninger om KI-bruk kan plasseres i fotnoter på relevante sider i besvarelsen.
* Hvis du siterer KI-generert tekst, skal dette refereres i tråd med APA 7th-standard.

**Vedlegg og dokumentasjon:**

* Legg ved en logg over ledetekstene som ble lagt inn i KI-verktøyet, samt svarene du mottok.
* For KI-genererte bilder, skal dette oppgis i bildeteksten under bildet.

[Du kan lese mer om dette i fagskolens retningslinjer for fagskriving](https://cdn.sanity.io/files/n71dsqpg/production/58de60f354354456e10a13a8f1556b2bf3b9f39e.pdf).

*Manglende opplysning om bruk av KI-verktøy kan bli betraktet som fusk, i tråd med* [*forskrift om opptak, gjennomføring av studier og eksamen og klageregler ved Fagskolen Oslo, § 7-3.*](https://lovdata.no/forskrift/2025-03-06-396/§7-3)

## Begrensninger ved bruk av KI

Selv om oppgaven tillater bruk av KI, gjelder følgende begrensninger:

**Eget arbeid:**Du kan aldri levere KI-generert tekst som din egen besvarelse. Dette gjelder uavhengig av om KI er et tillatt hjelpemiddel eller ikke. Ved skriftlige vurderingsformer kan studenten også tas ut til muntlig høring basert på det skriftlige arbeidet. Dette gjelder spesielt når det er usikkerhet om dette er studentens eget arbeid eller i stor grad generert av KI.

**Kildekritikk:**I oppgaver som er arbeidskrav, eller på eksamen skal du bare basere deg kilder med tydelig opphavsreferanse (f.eks. pensumlitteratur og godkjent støttelitteratur). KI-verktøy er ikke en troverdig kilde til informasjon og kan ikke oppgis som kilde. Kunstig intelligens kan ikke brukes som kilde for faktainformasjon, kun som opplysning om verktøybruk.

## Fusk og plagiat

Å jukse på eksamen eller ved innlevering av obligatoriske arbeidskrav kan få alvorlige konsekvenser[, jf. Fagskolen i Oslos forskrift § 7-3.](https://lovdata.no/forskrift/2025-03-06-396/§7-3) Fusk er når en student forsettlig eller grovt uaktsomt handler i strid med forskrifter og retningslinjer for eksamen og vurdering.

Du som student er ansvarlig for å sette deg inn i hvilke regler som gjelder for bruk av kilder og referanser, og hvilke hjelpemidler som er tillatt.

Resultater av en eksamen eller andre arbeidskrav, samt godkjenning av et emne kan annulleres dersom en student tas i forsøk på eller har fusket. Studenter som tas i fusk, kan bli utestengt fra Fagskolen Oslo. Utestenging kan også bety å miste retten til å gå opp til eksamen i inntil ett år.

## Eksempler på beskrivelse av hjelpemidler på oppgaver

Hvordan teksten skal tolkes, kan du se i oversikten.

|  |  |
| --- | --- |
| TEKST i OPPGAVEN | PRAKTISK BETYDNING AV TEKSTEN |
| Alle hjelpemidler tillatt | Alt er lov, men referanser skal oppgis og besvarelsen skal være i tråd med retningslinjene studentene har fått for bruk av KI. |
| Alle hjelpemidler tillatt.   * Referanser skal oppgis i APA7th * Bruk av KI-verktøy skal følge retningslinjene for bruk av slike verktøy. * Du finner retningslinjene i dokumentet [«Fagskriving på Fagskolen Oslo»](https://cdn.sanity.io/files/n71dsqpg/production/58de60f354354456e10a13a8f1556b2bf3b9f39e.pdf)som er tilgjengelig fra fagskolens hjemmeside | Samme føringer for hjelpemidler som over, men det er presisert enda tydeligere hva som gjelder. |
| Alle hjelpemidler er tillatt, med unntak av:   * Hjelpemiddel X * Hjelpemiddel Y | Alt er lov, men unntak av det som blir listet opp.  Eksempler på hva som kan listes opp er:   * Kommunikasjon og samarbeid med andre * Internett * All bruk av KI-verktøy |
| Tillatte hjelpemidler er:   * Hjelpemiddel A * Hjelpemiddel B * Hjelpemiddel C | Her listes det opp spesifikke hjelpemidler som er tillatt. Hjelpemidler utover disse, kan ikke regnes som tillatt.  Eksempler på hva slike hjelpemidler kan være:   * Kalkulator * X sider håndskrevne notater * Pensumlitteratur * Internett * Samarbeid med medlemmer i basisgruppe, men besvarelsen skal være individuell * KI som sparringspartner før du begynner å skrive oppgaven. Ledetekst og svar fra KI-verktøyet skal legges ved besvarelsen som vedlegg. All tekst som leveres skal være skrevet av deg selv. * KI til språkvask. Opprinnelig tekst og ledetekst skal legges ved besvarelsen som vedlegg. |

## Råd til studenten

Studenter må kjenne KI-teknologi for å kunne bli ansvarlige brukere og samskapere av KI. De må ha en etisk bevisst og kritisk tilnærming til bruk av språkmodeller og andre systemer og applikasjoner som tilbyr kunstig intelligens.

* **Å levere arbeid generert av KI som om det er ditt eget, uten avtale med læreren, kan bli ansett som fusk eller forsøk på fusk**. Det er viktig å følge skolens og lærerens retningslinjer.
* **Tenk på språkmodellen som en maskin du kan ha dialog med.** Svarene den genererer kan høres fornuftige ut, men du kan ikke alltid stole på at informasjonen stemmer. Du kan altså ikke bruke svarene som faktainformasjon. Bruk gjerne KI til å ha dialog, spørre og hjelpe deg, men du må bruke andre kilder til informasjon for å være sikker på at det den svarer stemmer.
* **Du må ha god kunnskap om fagstoffet slik at du kan vurdere svarene du får når du bruker KI.** Språkmodeller genererer språk, ikke fakta. Husk også at innhold generert av KI kan ha bias (skjevhet). Det betyr at dataene skapt av verktøyet for eksempel kan være diskriminerende. Hallusinasjoner (konfabulasjoner) betyr at verktøyet kan finne på informasjon som ikke alltid er riktig.
* **Husk kildehenvisning.**Hvis du har brukt KI til en skoleoppgave, må du huske på å forklare hvilken tjeneste du har brukt (for eksempel Munin eller NDLA), og hva du har brukt tjenesten til (ledetekster). [Du kan lese mer om dette i fagskolens retningslinjer for fagskriving](https://cdn.sanity.io/files/n71dsqpg/production/58de60f354354456e10a13a8f1556b2bf3b9f39e.pdf).
* **KI som skriveverktøy og læringsverktøy.** Fordi samtalerobotene er trent på språk, kan det være lurt å bruke dem nettopp som et skriveverktøy. Det forutsetter at KI er et lovlig hjelpemiddel i arbeidskrav og sluttvurdering. Verktøyene er gode på rettskriving, grammatikk, setningsoppbygging og struktur. I tillegg kan KI brukes til å gi deg ideer i skriveprosessen.
* **Det er likevel ikke alltid lurt å bruke KI når du skal skrive tekster eller jobbe med læring.** Tiden du bruker på å tenke gjennom og forstå fagstoffet er en viktig del av læringen. Skriving kan også ha flere formål. Hvis du lar KI skrive tekster for deg, kan du frata deg selv muligheter til å tenke, reflektere og lære. Husk også at lærere vet mye om hva som er bra for din læring. Stol på lærerens valg om bruk av KI, og snakk sammen i forkant om du har andre forslag og ideer til hvordan oppgaven kan løses.
* **Husk at KI-tjenester kan bruke dataene dine til mer enn å bare levere tjenesten.** Mange KI-tjenester kan ta og bruke informasjonen du gir dem, og de kan også selge denne informasjonen videre. Det kan være vanskelig å vite hva de gjør med informasjonen din. Derfor skal du bruke tjenester som tilbys på skolen din. Noen tror kanskje at det er greit å bruke eksempelvis ChatGPT om man logger på med skolebrukeren sin (e-post), men det stemmer ikke.